กรมอุทยาน คุมเข้มความปลอดภัยของนักท่องเที่ยวในแหล่งท่องเที่ยวทางธรรมชาติช่วงฤดูฝนและหน้าน้ำหลาก
กรมอุทยานแห่งชาติสัตว์ป่าและพันธุ์พืช คุมเข้มความปลอดภัยของนักท่องเที่ยวในแหล่งท่องเที่ยวทางธรรมชาติช่วงฤดูฝนและหน้าน้ำหลาก โดยขอให้ฟังคำเตือนของเจ้าหน้าที่และปฏิบัติตาม เพื่อเลี่ยงการเกิดอุบัติเหตุจากภัยพิบัติ

นายสมโภชน์ มณีรัตน์ โฆษกกรมอุทยานแห่งชาติสัตว์ป่าและพันธุ์พืช กล่าวว่า ช่วงฤดูฝนจะเกิดน้ำป่าไหลหลากและดินโคลนสไลด์ได้บ่อย โดยเฉพาะตามแหล่งท่องเที่ยวที่เป็นน้ำตก เนื่องจากส่วนใหญ่ตั้งอยู่บนพื้นที่สูง เมื่อฝนตกบนภูเขาจะมีปริมาณน้ำฝนมากกว่าข้างล่างแล้วน้ำฝนเหล่านั้นจะกลายเป็นน้ำป่าไหลหลากลงมาพื้นล่าง อย่างเช่นกรณีของน้ำตกในจังหวัดนครนายกและนครราชสีมา ทำให้กรมอุทยานแห่งชาติสัตว์ป่าและพันธุ์พืชคุมเข้มความปลอดภัยของนักท่องเที่ยวที่จะเข้ามาเที่ยวแหล่งท่องเที่ยวตามธรรมชาติเป็นพิเศษช่วงฤดูฝนหรือหน้าน้ำหลาก ทั้งอุทยานแห่งชาติ เขตรักษาพันธุ์สัตว์ป่า และเขตห้ามล่าสัตว์ป่า ด้วยการเตรียมความพร้อมการตรวจวัดระดับน้ำฝนแต่ละวันในพื้นที่ของอุทยาน โดยเฉพาะบนภูเขาสูง การเตรียมหน่วยกู้ภัยอุทยานให้พร้อมเข้าช่วยเหลือกรณีเกิดเหตุฉุกเฉินขึ้น การตั้งจุดเตือนภัยนักท่องเที่ยว  เจ้าหน้าที่คอยตรวจสอบระดับน้ำและสังเกตสีของน้ำตกตลอด 24 ชั่วโมง เน้นจุดเสี่ยงเกิดน้ำป่าไหลหลากและนักท่องเที่ยวเข้ามาเที่ยวจำนวนมาก ซึ่งบางพื้นที่จะประกาศช่วงเวลาไม่ให้ลงเล่นน้ำและท่องเที่ยวชัดเจน ส่วนบางพื้นที่เสี่ยงเกิดภัยพิบัติแบบกะทันหันที่ไม่สามารถคาดการณ์ล่วงหน้าได้ เช่น การเกิดน้ำป่าไหลหลาก เจ้าหน้าที่อุทยานจะประจำการณ์ในพื้นที่เพื่อดูสีน้ำ การไหลของน้ำและเสียงน้ำหลาก เพื่อรีบแจ้งเตือนประชาชนและนักท่องเที่ยวให้ออกจากพื้นที่ทันที แต่สิ่งสำคัญนักท่องเที่ยวต้องศึกษาข้อมูลและติดตามข่าวสารก่อนมาท่องเที่ยวในแต่ละสถานที่และต้องฟังคำเตือนจากเจ้าหน้าที่แล้วปฏิบัติตามด้วย

ขณะที่ แหล่งท่องเที่ยวทางธรรมชาติของอุทยานแห่งชาติทางทะเล โฆษกกรมอุทยานแห่งชาติสัตว์ป่าและพันธุ์พืช กล่าวว่า ได้คุมเข้มมาตรการและการประกาศแจ้งเตือนนักท่องเที่ยวอย่างเคร่งครัดต่อเนื่อง อย่างช่วงเกิดคลื่นลมแรง เกิดพายุและฝนตกหนักต่อเนื่องที่เสี่ยงเกิดอันตราย จึงขอให้ประชาชน นักท่องเที่ยวและผู้ประกอบการติดตามข่าวสารสภาพอากาศก่อนออกเรือทุกครั้ง และห้ามลงเล่นน้ำเด็ดขาดในพื้นที่ปักธงแดง

โฆษกกรมอุทยานแห่งชาติสัตว์ป่าและพันธุ์พืช กล่าวย้ำว่า กรมอุทยานแห่งชาติสัตว์ป่าและพันธุ์ ให้ความสำคัญกับการเก็บรวบรวมปริมาณน้ำฝนบนภูเขาอย่างมาก เมื่อปริมาณฝนตกเกิน 60-100 มิลลิเมตรจะแจ้งเตือนพื้นที่และใกล้เคียงทันที เพื่อให้พร้อมรับสถานการณ์ภัยพิบัติที่จะเกิดขึ้น